Η **Στέλλα Γεωργιάδου** (γενν. 5 Απριλίου 1969, Αμμόχωστος) είναι Ελληνοκύπρια τραγουδίστρια και επιχειρηματίας. Καλλιτέχνιδα με αρκετές δισκογραφικές δουλειές, σημείωσε επιτυχία στα τέλη της δεκαετίας του 1990. Είναι γνωστή κυρίως για την επιτυχία της «Τώρα μου μιλάει».

Βιογραφία
---------

### Καταγωγή

Η Γεωργιάδου γεννήθηκε στην Αμμόχωστο και κατάγεται από τα χωριά Γύψου και Περιστερωνοπηγή. Προέρχεται από οικογένεια με μουσική παράδοση, ενώ οι γονείς της ήταν εκπαιδευτικοί. Τον Αύγουστο του 1974, λόγω της τουρκικής εισβολής και της προέλασης του τουρκικού στρατού που είχε ως επακόλουθο την κατάληψη του μεγαλύτερου μέρους της επαρχίας Αμμοχώστου, η Γεωργιάδου και η οικογένειά της εγκατέλειψαν τη Γύψου και εγκαταστάθηκαν ως πρόσφυγες στη Λάρνακα.

### Μουσική σταδιοδρομία

Πραγματοποίησε σπουδές στο Εθνικό Ωδείο Κύπρου και ταυτόχρονα ασχολήθηκε ερασιτεχνικά με τη μουσική, ενώ έπειτα από πρόταση της Κωνσταντίνας εγκαταστάθηκε στην Ελλάδα με σκοπό να πραγματοποιήσει επαγγελματική καριέρα στον χώρο του τραγουδιού. Το 1990 συμμετείχε στον δίσκο «Τρία Φλας» μαζί με τον Λεωνίδα Παφιλιάρη και τη Χαρά Κωνσταντίνου. Το 1994 κυκλοφόρησε ο πρώτος της προσωπικός δίσκος με τίτλο «Άλλο που δεν θέλω», ο οποίος αποτελούνταν από δέκα τραγούδια σε μουσική του Αλέξη Παπαδημητρίου και στίχους της Ελένης Γιαννατσούλια. Ακολούθησε στα τέλη του 1996 η κυκλοφορία του επόμενου δίσκου υπό τον τίτλο «Δε φοβάμαι» που περιλάμβανε 12 κομμάτια λαϊκού ύφους του συνθέτη Νίκου Τερζή και του στιχουργού Αντώνη Παππά. Λίγους μήνες αργότερα, το 1998, κυκλοφόρησε ο τρίτος δίσκος της, «Αποφασισμένη», σε στίχους και μουσική του Ανδρέα Μπονάτσου, από τον οποίο έγινε μεγάλη επιτυχία το «Τώρα μου μιλάει». Τα επόμενο χρονικό διάστημα ακολούθησαν τα άλμπουμ «Σε όρια τρελά» (1999), «Κάτι σαν μανία» (2001) και «Μου ΄λειψες πολύ» που κυκλοφόρησε το 2002 και περιείχε 11 μοντέρνα λαϊκά τραγούδια των Νίκου Τερζή και Τάσου Βουγιατζή. Τα επόμενα χρόνια κυκλοφόρησε διάφορα singles και συνέχισε να τραγουδάει σε νυχτερινά κέντρα της Ελλάδας μέχρι και την επιστροφή της στην Κύπρο.

Στη διάρκεια της καριέρας της η Γεωργιάδου έχει συνεργαστεί με καλλιτέχνες όπως οι Κωνσταντίνα (την οποία αναφέρει ως στήριγμα στα πρώτα της βήματα), Τόλης Βοσκόπουλος, Πασχάλης Τερζής, Βασίλης Καρράς, Σταμάτης Γονίδης, Γιώργος Μαζωνάκης, Άντζελα Δημητρίου, Κωνσταντίνος Χριστοφόρου κ.ά.

### Πέρα από το τραγούδι

Το 2003 συμμετείχε στο ριάλιτι-τηλεπαιχνίδι «Η Φάρμα των επωνύμων». Τα τελευταία χρόνια ασχολείται με οικογενειακή επιχείρηση στην περιοχή της Σκαρίνου Λάρνακας. Είναι πτυχιούχος φιλολογίας του Ανοικτού Πανεπιστημίου Κύπρου.

Παραπομπές
----------

1. ↑  www.musiccorner.gr/synetneyxeis/georgiadou.html.
2. 1 2 3 4 5 6 7 8  «Στέλλα Γεωργιάδου». *musiccorner.gr*. Music Corner. Ανακτήθηκε στις 15 Απριλίου 2022.
3. 1 2  Δραγουμάνος, Πέτρος (1997). *Οδηγός ελληνικής δισκογραφίας 1950 - 1997* (δ΄ έκδοση). Αθήνα. σελ. 123.
4. 1 2  Παύλου, Γιώργος (16 Φεβρουαρίου 2022). «Στέλλα Γεωργιάδου μια γυναίκα όλο δημιουργία, πάθος για την ζωή, γεμάτη». *cityoflarnaka.com*. City of Larnaka. Ανακτήθηκε στις 15 Απριλίου 2022.
5. ↑  «Στέλλα Γεωργιάδου: Οι σκληρές μνήμες από την εισβολή». *must.com.cy*. must. 14 Αυγούστου 2013. Ανακτήθηκε στις 15 Απριλίου 2022.
6. 1 2 3 4 5 6  Καλαματιανός, Σπύρος (17 Οκτωβρίου 2020). «Στέλλα Γεωργιάδου : "Είμαι από τους τυχερούς ανθρώπους που μπόρεσα να κυνηγήσω τα όνειρα μου και να τα φτάσω"». *kallitexnes.gr*. Kallitexnes. Ανακτήθηκε στις 15 Απριλίου 2022.
7. ↑  Ζέρβας, Παύλος (31 Μαρτίου 2003). «ΣΤΕΛΛΑ ΓΕΩΡΓΙΑΔΟΥ: Στο τραγούδι δεν υπάρχει κορυφή...Είσαι πάντα στην αρχή!». *musiccorner.gr*. Music Corner. Ανακτήθηκε στις 15 Απριλίου 2022.
8. ↑  Τσάγκας, Δημήτρης. «"Μου ΄λειψες πολύ"». *musiccorner.gr*. Music Corner. Ανακτήθηκε στις 15 Απριλίου 2022.
9. ↑  «Στέλλα Γεωργιάδου: Δυναμική επιστροφή». *flash.gr*. FLASH. 17 Ιανουαρίου 2003. Ανακτήθηκε στις 15 Απριλίου 2022.
10. ↑  Ζέρβας, Παύλος. «Στέλλα Γεωργιάδου: "Σε χρειάζομαι"». *musiccorner.gr*. Music Corner. Ανακτήθηκε στις 15 Απριλίου 2022.
11. ↑  Ιερείδης, Χρήστος (27 Ιανουαρίου 2003). «Πλούσιοι, φτωχοί και ποπ σταρ στον ίδιο τορβά». *tanea.gr*. ΤΑ ΝΕΑ. Ανακτήθηκε στις 15 Απριλίου 2022.
12. ↑  «"Βολτάρει" με γαϊδουράκια και την Γεωργιάδου η Πριγκίπισσα της Σαουδικής Αραβίας». *alphanews.live*. Alpha TV Κύπρου. 21 Σεπτεμβρίου 2020. Ανακτήθηκε στις 15 Απριλίου 2022.
13. ↑  «Στέλλα Γεωργιάδου: Πήρε το πτυχίο της - Η φωτό από την αποφοίτηση». *mylife.com.cy*. MyLife. 19 Δεκεμβρίου 2021. Ανακτήθηκε στις 15 Απριλίου 2022.